**ZAKON
O IZDVAJANJU I USMJERAVANJU DIJELA PRIHODA PREDUZEĆA OSTVARENOG KORIŠTENJEM HIDROAKUMULACIONIH OBJEKATA**

(„Službene novine F BIH”, br. 44/02, 18/03, 9/04, 57/09 i 105/21)

**Neslužbeni prečišćeni tekst**

**Član 1.**

Ovim zakonom utvrđuje se visina i način izdvajanja i usmjeravanja dijela prihoda preduzeća ostvarenog korištenjem usmjeravanja dijela prihoda preduzeća ostavrenog korištenjem hidroakumulacionih objekata, izgrađenih na potopljenim područjima u svrhu proizvodnje električne energije i pitke i industrijske vode ( u daljem tekstu: naknada).

**Član 2.**

Javno preduzeće i druga pravne lica koje ostvaruju prihod korištenjem hidroakumulacionog objekta izgrađenog na potopljenom području, dužni su po odredbama ovog zakona plaćati naknadu.

**Član 3.**

Naknada iz člana 1. ovog zakona iznosi 0,01 KM po proizvedenom kilovatsatu (kWh) električne energije, odnosno 0,01 KM po utrošenom kubičnom metru (m3) vode.

Naknada iz stava (1) ovog člana procentualno se usklađuje sa svakim povećanjem, odnosno smanjenjem cijene električne energije koju utvrđuje Regulatorna komisija za električnu energiju Federacije Bosne i Hercegovine i primjenjuje se od dana povećanja odnosno smanjenja cijene električne energije.

Godišnji iznos naknade iz stava 1. ovog člana ne može biti manji od 1.500,00 KM po 1 hektaru (ha) hidroakumulacijom potopljene površine. Ako je godišnjim obračunom iz stava 1. ovog člana iznos naknade manji od 1.500,00 KM po 1 hektaru hidroakumulacijom potopljene površine, obračun se vrši prema ovom iznosu.

Obračun naknade prema prethodnom stavu vrši se najkasnije do 31. marta tekuće godine za prethodnu godinu.

**Član 4.**

Naknada se utvrđuje na osnovu ukupno proizvedenih kWh (kilovatsati) za protekli mjesec, odnosno na osnovi ukupno iskorištene pitke ili industrijske vode, izražene u m3 za protekli mjesec.

Naknada se obračunava za protekli mjesec najkasnije do desetog u mjesecu , a plaćanje se vrši do petnaestog u mjesecu.

Konačan obračun naknade vrši se do 31. januara za prethodnu godinu i vrši se konačna isplata za ukupno proizvedenu električnu energiju i ukupno iskorištenu pitku ili industrijsku vodu za prethodnu godinu.

**Član 5.**

Naknada se uplaćuje u budžet općine ili grada na čijem je području izgrađen hidroakumulacioni objekat.

**Član 6.**

Ako je hidroakumulacioni objekat izgrađen na području dvije ili više općina, sredstva ostvarena od naknade , raspoređuju se razmjerno površini potopljenoj hidroakumulacionim objektom i razmjerno količini prikupljene vode s područja dvije ili više općina.

**Član 7.**

Ako hidroakumulacioni objekat koriste dva ili više javnih preduzeća ili drugih pravnih lica zajednički, naknada se utvrđuje srazmjerno dijelu korištenja objekta , odnosno proizvedene električne energije, izražene u kWh (kilovatsatima) ili iskorištene pitke ili industrijske vode izražene u m3.

 **Član 8.**

Kontrolu obračuna, izdvajanja i uplate naknade vrši Federalno ministarstvo finansija-Federalno ministarstvo financija.

 **Član 8a.**

Naknade utvrđene ovim Zakonom dužna su plaćati javna preduzeća i druge pravne osobe koji koriste hidroakumulacione objekte, bez obzira imaju li sjedište na teritoriji Federacije Bosne i Hercegovine, Bosne i Hercegovine ili drugih država.

**Član 9.**

Novčanom kaznom od 10.000,00 KM do 70.000,00 KM kaznit će se za privredni prijestup javno preduzeće ili drugo pravno lice, ako ne plati naknadu iz člana 2. ovog zakona i ako ne utvrdi naknadu na način iz člana 6. ovog zakona.
Za privredni prijestup iz stava 1. ovog člana kaznit će se i odgovorno lice u javnom preduzeću ili drugom pravnom licu novčanom kaznom od 500,00 KM do 5.000,00 KM.

**Član 10**.

Stupanjem na snagu ovog zakona prestaje primjena Zakona o izdvajanju i usmjeravanju dijela dohotka organizacija udruženog rada koje koriste hidroakumulacione objekte ("Službeni list SRBiH", br. 23/76 i 31/91) i drugih posebnih propisa , koji na drugačiji način reguliraju ovu materiju.

Izuzetno od prethodnog stavka ovog članka, Odluka o naknadi za upravljanje područjima za osiguranje infrastrukture (“Službene novine Grada Mostara”, br. 1/2000), izmijenjena i dopunjena Odlukom Visokog predstavnika datuma utvrđenog u tekstu te odluke primjenjivat će se u izmijenjenom i dopunjenom obliku do momenta kada se izvrši odgovarajuće ustrojstvo za jedinstvenu administrativnu strukturu za Grad u cjelini, uključujući i njegovo financiranje, ali najkasnije do 30. travnja 2004. godine na kategoriju obveznika plaćanja definiranu u članku 2. stavak 1. navedene Odluke koja obuhvata poduzeća za proizvodnju, prijenos i distribuciju električne energije koja koriste hidroakumulacijske objekte na području Grada Mostara. "Izuzetno od prvog stava ovog člana, Odluka o naknadi za upravljanje područjima za osiguranje infrastrukture ("Gradsko službeno glasilo grada Mostara", br. 1/00 i 9/03), izmijenjena i dopunjena Odlukom Visokog predstavnika broj 185 od 28. januara 2004. godine, primjenjivat će se u izmijenjenom i dopunjenom obliku do 1. maja 2005. godine."

"Specijalni izaslanik Visokog predstavnika za Mostar može preporučiti Visokom predstavniku da prekine privremeno finansiranje predviđeno ovim zakonom i Odlukom o naknadi za upravljanje područjima za osiguranje infrastrukture ("Gradsko službeno glasilo grada Mostara", br. 1/00 i 9/03), izmijenjenom i dopunjenom Odlukom Visokog predstavnika broj 185 od 28. januara 2004. godine, i ranije, ukoliko specijalni izaslanik smatra da nadležni organi Grada Mostara nisu ispoštovali kriterije navedene Odlukom o provedbi reorganizacije Grada Mostara od 28. januara 2004. godine, koju je donio Visoki predstavnik."

Od 1. svibnja 2004. godine izmjene i dopune Odluke u pogledu navedene kategorije obveznika plaćanja naknade prestaju važiti. ( Odluka OHR-a nije na snazi ).

**Član 11**.

Ovaj zakon stupa na snagu osmog dana od dana objavljivanja u "Službenim novinama Federacije BiH".